CELEX: 32007D0329(03)
Language: el
Date: 2007-03-20 00:00:00
Title: Απόφαση του διοικητικού συμβουλίου της Ευρωπόλ, της 20ής Μαρτίου 2007 , για τη θέσπιση κανόνων που διέπουν τους διακανονισμούς που ρυθμίζουν τη διοικητική εφαρμογή της συμμετοχής υπαλλήλων της Ευρωπόλ σε κοινή ομάδα έρευνας

29.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/35
            
         
      ΑΠΌΦΑΣΗ ΤΟΥ ΔΙΟΙΚΗΤΙΚΟΫ ΣΥΜΒΟΥΛΊΟΥ ΤΗΣ ΕΥΡΩΠΌΛ
   
   της 20ής Μαρτίου 2007
   για τη θέσπιση κανόνων που διέπουν τους διακανονισμούς που ρυθμίζουν τη διοικητική εφαρμογή της συμμετοχής υπαλλήλων της Ευρωπόλ σε κοινή ομάδα έρευνας
   (2007/C 72/16)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΟΛ,
   Έχοντας υπόψη:
   τη σύμβαση Ευρωπόλ, όπως τροποποιήθηκε από την πράξη του Συμβουλίου της 28ης Νοεμβρίου 2002 με την οποία καταρτίζεται, βάσει του άρθρου 43 παράγραφος 1 της σύμβασης για την ίδρυση Ευρωπαϊκής Αστυνομικής Υπηρεσίας, πρωτόκολλο το οποίο τροποποιεί την εν λόγω σύμβαση και το πρωτόκολλο σχετικά με τα προνόμια και τις ασυλίες της Ευρωπόλ, των μελών των οργάνων της, των αναπληρωτών διευθυντών και των υπαλλήλων της, και ιδίως το άρθρο 3α αυτού,
   τη γνώμη που εξέδωσε η Κοινή Εποπτική Αρχή,
   Εκτιμώντας ότι είναι αρμοδιότητα του διοικητικού συμβουλίου να καθορίζει, με πλειοψηφία δύο τρίτων των μελών του, τους κανόνες που διέπουν τους διακανονισμούς που ρυθμίζουν τη διοικητική εφαρμογή της συμμετοχής υπαλλήλων της Ευρωπόλ σε κοινή ομάδα έρευνας,
   ΕΚΔΙΔΕΙ ΤΗΝ ΑΚΟΛΟΥΘΗ ΑΠΟΦΑΣΗ:
   Άρθρο 1
   Ορισμοί
   Κατά την έννοια της παρούσας απόφασης:
   
               α)
            
            
               ως «κοινές ομάδες έρευνας »νοείται η κοινή ομάδα έρευνας ως ορίζεται στο άρθρο 3α της σύμβασης Ευρωπόλ.
            
         
               β)
            
            
               ως «εθνική υπηρεσία »νοείται η μοναδική υπηρεσία-σύνδεσμος μεταξύ των αρμοδίων αρχών και της Ευρωπόλ ως ορίζεται στο άρθρο 4 της σύμβασης Ευρωπόλ.
            
         
               γ)
            
            
               ως «αρμόδιες αρχές »νοούνται όλες οι υφιστάμενες στα κράτη μέλη δημόσιες υπηρεσίες, εφόσον αυτές είναι, σύμφωνα με το εθνικό δίκαιο, υπεύθυνες για την πρόληψη και την καταπολέμηση αξιόποινων πράξεων, σύμφωνα με το άρθρο 2 παράγραφος 4 της σύμβασης Ευρωπόλ.
            
         Άρθρο 2
   Διακανονισμοί
   1.   Η διοικητική εφαρμογή της συμμετοχής υπαλλήλων της Ευρωπόλ σε κοινή ομάδα έρευνας διέπεται από διακανονισμό μεταξύ του διευθυντού της Ευρωπόλ και των αρμοδίων αρχών των κρατών μελών που συμμετέχουν στην κοινή ομάδα έρευνας.
   2.   Οι διακανονισμοί θα πραγματοποιηθούν με τη συμμετοχή των εθνικών υπηρεσιών των κρατών μελών που συμμετέχουν.
   Άρθρο 3
   Εντολή των υπαλλήλων της Ευρωπόλ που συμμετέχουν στις κοινές ομάδες έρευνας
   1.   Οι διακανονισμοί καθορίζουν τα καθήκοντα, τα δικαιώματα και τις υποχρεώσεις των υπαλλήλων της Ευρωπόλ που συμμετέχουν στην κοινή ομάδα έρευνας.
   2.   Στους διακανονισμούς διατυπώνεται ότι οι υπάλληλοι της Ευρωπόλ που συμμετέχουν σε κοινή ομάδα έρευνας συνδράμουν τα μέλη της ομάδας σύμφωνα με τη σύμβαση Ευρωπόλ και την εθνική νομοθεσία του κράτους μέλους στο οποίο δραστηριοποιείται η ομάδα.
   Άρθρο 4
   Διοίκηση και επίβλεψη
   1.   Οι διακανονισμοί ορίζουν ότι οι υπάλληλοι της Ευρωπόλ που συμμετέχουν σε κοινή ομάδα έρευνας εκτελούν τα καθήκοντά τους υπό την ηγεσία του επικεφαλής της ομάδας που ορίζεται στον διακανονισμό.
   2.   Οι διακανονισμοί ορίζουν ότι οι υπάλληλοι της Ευρωπόλ έχουν το δικαίωμα να μην εκτελούν εντολές οι οποίες θεωρούν ότι συνιστούν παράβαση των καθηκόντων τους δυνάμει της σύμβασης Ευρωπόλ. Σε αυτήν την περίπτωση, ο υπάλληλος της Ευρωπόλ ενημερώνει τον διευθυντή της Ευρωπόλ σχετικά και εκείνος με τη σειρά του συζητά με τον επικεφαλής της ομάδας για την εξεύρεση λύσης. Σε περίπτωση που δεν βρεθεί ικανοποιητική και αμοιβαίως αποδεκτή λύση, ο διευθυντής έχει το δικαίωμα να λύσει τον διακανονισμό.
   Άρθρο 5
   Πρόσβαση σε δεδομένα
   Οι διακανονισμοί ορίζουν ότι οι υπάλληλοι της Ευρωπόλ που συμμετέχουν σε κοινές ομάδες έρευνας θα έχουν πρόσβαση στο αυτοματοποιημένο σύστημα της Ευρωπόλ σύμφωνα με τις διατάξεις της σύμβασης Ευρωπόλ και τα ισχύοντα πρότυπα ασφαλείας (1) καθ' όλη τη διάρκεια της συμμετοχής τους στις κοινές ομάδες έρευνας.
   Άρθρο 6
   Δαπάνες και εξοπλισμός
   Οι διακανονισμοί ρυθμίζουν την κατανομή των δαπανών, συμπεριλαμβανομένης της ασφάλειας που συνεπάγεται η συμμετοχή των υπαλλήλων της Ευρωπόλ σε κοινές ομάδες έρευνας και προσδιορίζουν τους όρους βάσει των οποίων τα μέλη των εν λόγω ομάδων χρησιμοποιούν τον εξοπλισμό που παρέχεται από την Ευρωπόλ.
   Άρθρο 7
   Παύση ισχύος
   Οι διακανονισμοί ορίζουν ότι ανά πάσα στιγμή δύναται να πάψουν να ισχύουν κατόπιν σχετικής γνωστοποίησης ενός εκ των μερών.
   Άρθρο 8
   Έναρξη ισχύος
   Η παρούσα απόφαση θα τεθεί σε ισχύ την 30ή Μαρτίου 2007.
   
      Χάγη, 20 Μαρτίου 2007
      
         Hans-Jürgen FÖRSTER
         
         
            Πρόεδρος του Διοικητικού Συμβουλίου
         
      
   
   
      (1)  Όπως διατυπώνονται στην Πολιτική για τις συνδέσεις επικοινωνίας που χρησιμοποιούνται για την επεξεργασία πληροφοριών της Ευρωπόλ Έγγραφα 2450-16 (#16991).